CELEX: 32021R0911
Language: el
Date: 2021-05-31 00:00:00
Title: Εκτελεστικός κανονισμός (ΕΕ) 2021/911 της Επιτροπής της 31ης Μαΐου 2021 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

7.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 199/7
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/911 ΤΗΣ ΕΠΙΤΡΟΠΗΣ
         της 31ης Μαΐου 2021
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 31 Μαΐου 2021.
            
               
                  Για την Επιτροπή
               
               
                  εξ ονόματος της Προέδρου,
               
               Γεράσιμος ΘΩΜΑΣ
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη
                        (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Κυλιόμενη πλατφόρμα μεταφοράς επίπλων αποτελούμενη από:
                        
                                    —
                                 
                                 
                                    σανίδα με βάση το ξύλο (ινοσανίδα με στρογγυλεμένες γωνίες και ακμές)·
                                 
                              
                                    —
                                 
                                 
                                    αντιολισθητικά πέλματα από πλαστικές ύλες στην άνω πλευρά της σανίδας·
                                 
                              
                                    —
                                 
                                 
                                    τροχίσκους από πλαστικές ύλες.
                                 
                              
                                    —
                                 
                                 
                                    μεταλλικούς βραχίονες για τη στερέωση των τροχίσκων από πλαστικές ύλες στο κάτω μέρος της σανίδας.
                                 
                              Το είδος έχει ενσωματωμένη λαβή ώστε να μπορεί, για παράδειγμα, να μεταφερθεί με το χέρι ή να αναρτηθεί σε τοίχο.
                        Το είδος είναι σχεδιασμένο να χρησιμοποιηθεί για τη μεταφορά διαφόρων αντικειμένων, ιδίως επίπλων και οποιωνδήποτε άλλων βαρέων αντικειμένων.
                        (Βλέπε εικόνα)  (*1)
                        
                     
                     
                        4421 99 10 
                     
                     
                        Η κατάταξη καθορίζεται από τους γενικούς κανόνες 1, 3 στοιχείο β) και 6 για την ερμηνεία της Συνδυασμένης Ονοματολογίας, τη σημείωση 3 του κεφαλαίου 44, καθώς και το κείμενο των κωδικών ΣΟ 4421 , 4421 99  και 4421 99 10 .
                        Η κατάταξη στον κωδικό ΣΟ 8716 80 00  ως άλλο όχημα, μη αυτοκινούμενο αποκλείεται, δεδομένου ότι τα αντικειμενικά χαρακτηριστικά και οι αντικειμενικές ιδιότητες του είδους δεν αντιστοιχούν πλήρως στους όρους της κλάσης 8716  και του κωδικού ΣΟ 8716 80 00 .
                        Λόγω των αντικειμενικών χαρακτηριστικών και ιδιοτήτων του, συμπεριλαμβανομένης της ενσωματωμένης λαβής που δεν χρησιμοποιείται για την ώθηση του είδους με το πόδι ή το χέρι, και του σχεδιασμού του για τη μεταφορά βαρέων αντικειμένων, όπως τα έπιπλα, με ώθηση των αντικειμένων, το είδος δεν είναι σχεδιασμένο για να ρυμουλκείται από άλλα οχήματα, να ωθείται ή να έλκεται με το χέρι, να ωθείται με το πόδι ή να σύρεται από ζώα (βλέπε επίσης τις Επεξηγηματικές Σημειώσεις του Εναρμονισμένου Συστήματος για την κλάση 8716 , δεύτερη παράγραφος).
                        Το είδος δεν μπορεί να θεωρηθεί όχημα, δεδομένου ότι δεν διαθέτει ορισμένα από τα χαρακτηριστικά και τις ιδιότητες του χειροκίνητου ή ποδοκίνητου οχήματος της κλάσης 8716 , επειδή δεν είναι αμαξίδιο, τροχοφόρο φορείο, χειραμάξιο ή καρότσι, ή δεν αποτελείται από συγκεκριμένο μέρος οχήματος, όπως το πλαίσιο.
                        Κατά συνέπεια, το είδος πρέπει να καταταγεί σύμφωνα με τη συστατική του ύλη.
                        Το είδος είναι σύνθετο προϊόν αποτελούμενο από διάφορα υλικά (ξύλο, πλαστική ύλη και μέταλλο). Το στοιχείο που προσδίδει στο είδος τον ουσιώδη χαρακτήρα του είναι το ξύλο, δεδομένου ότι η σανίδα από ξύλο αποτελεί το κύριο μέρος του σύνθετου προϊόντος και έχει τη μεγαλύτερη σημασία για τη σκοπούμενη χρήση του είδους.
                        Ως εκ τούτου, το είδος πρέπει να καταταγεί στον κωδικό ΣΟ 4421 99 10 , ως άλλο τεχνούργημα από πλάκες-διαφράγματα από ίνες.
                     
                  
               
            
               (*1)  Η εικόνα έχει αποκλειστικά ενημερωτικό σκοπό.